Diari Oficial de la Generalitat Valenciana


Sumari del DOGV 3961, del 16-03-2001 (2001/2341)

DECRET 56/2001, de 13 de març, del Govern Valencià, pel qual es regula el Panel de Degustadors d'Oli d'Oliva de la Comunitat Valenciana.
----------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2001/03/13/56/dof/vci/html**

### Dades del document

Número de DOGV
:   3961

Data del DOGV
:   16-03-2001

Secció del DOGV
:   I. DISPOSICIONS GENERALS

Número del document
:   2001/2341


Data del document
:   13-03-2001

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * oli d'oliva
    * organització administrativa
    * qualitat del producte
    * legislació

DECRET 56/2001, de 13 de març, del Govern Valencià, pel qual es regula el Panel de Degustadors d'Oli d'Oliva de la Comunitat Valenciana. [2001/A2341]
  
En l'article 2 del Reglament (CEE) número 2.568/1991, de la Comissió, d'11 de juliol de 1991, sobre característiques dels olis d'oliva i dels olis de la pinyola de l'oliva, i sobre els seus mètodes d'anàlisi (DOCE L 248, de 5 de setembre), es disposa que per a la valoració de les característiques organolèptiques dels olis d'oliva verges caldrà utilitzar el mètode establit en l'annex XII del mateix reglament, on es requereix en darrer terme la intervenció d'un panel de degustadors, la constitució del qual s'imposa als estats membres en l'article 4 del mateix reglament, on es preveu, així mateix, que els degustadors seran seleccionats i entrenats d'acord amb les normes del mètode descrit en l'annex XII esmentat del reglament comunitari.
  
D'acord amb l'article 34.1.4 de l'Estatut d'Autonomia de la Comunitat Valenciana, és de competència exclusiva de la Generalitat la matèria d'agricultura, assignada administrativament a la Conselleria d'Agricultura, Pesca i Alimentació per mitjà del Decret 7/2000, de 22 de maig, del president de la Generalitat Valenciana.
  
En compliment de la reglamentació comunitària, i d'acord amb el règim propi de l'administració de la Generalitat Valenciana, s'adopta la disposició organitzativa necessària, de conformitat amb l'article 70 de la Llei 5/1983, de 30 de desembre, del Govern Valencià, per a la configuració del Panel de Degustadors d'Oli d'Oliva de la Comunitat Valenciana com a òrgan tècnic de l'administració agrària valenciana per a la verificació de les característiques organolèptiques dels olis d'oliva verges amb les condicions adequades que en permeten i garantisquen la peculiar integració i el funcionament eficaç, d'acord amb les disposicions de l'annex XII del Reglament (CEE) 2568/1991.
  
Per tot això, a iniciativa de la consellera d'Agricultura, Pesca i Alimentació, i a proposta seua, conjuntament amb el conseller d'Economia, Hisenda i Ocupació, i després de la deliberació del Govern Valencià, en la reunió del dia 13 de març de 2001,
  
DECRETE
  
Article 1
  
1. El Panel de Degustadors d'Oli d'Oliva de la Comunitat Valenciana és l'òrgan tècnic constituït a la Conselleria d'Agricultura, Pesca i Alimentació per a apreciar les característiques organolèptiques dels olis d'oliva verges a la Comunitat Valenciana, d'acord amb el que s'estableix en el Reglament (CEE) 2568/1991, de la Comissió, d'11 de juliol de 1991, sobre característiques dels olis d'oliva i dels olis de la pinyola de l'oliva, i sobre els seus mètodes d'anàlisi.
  
2. El Panel de Degustadors s'integra dins l'Institut Valencià de Qualitat Agroalimentària, previst en el Reglament Orgànic i Funcional de la Conselleria d'Agricultura, Pesca i Alimentació, aprovat per mitjà del Decret 89/1999, de 23 de juliol, del Govern Valencià.
  
Article 2
  
1. El Panel de Degustació està format per degustadors seleccionats i entrenats segons les disposicions de l'annex XII del Reglament (CEE) 2568/91.
  
2. El Panel de Degustació està presidit pel cap del Panel, que serà nomenat en tot cas entre els mateixos degustadors i a proposta seua.
  
3. Així mateix, es designarà un secretari del Panel de Degustació, el qual serà un funcionari adscrit a la Conselleria d'Agricultura, Pesca i Alimentació, amb la condició o no de degustador membre del Panel.
  
Article 3
  
Les funcions del Panel de Degustadors d'Oli d'Oliva de la Comunitat Valenciana són les següents:
  
a) Realitzar les anàlisis sensorials oficials d'olis d'oliva verges que siguen necessàries per a la classificació comercial.
  
b) Realitzar les anàlisis sensorials informatives d'olis d'oliva verges a sol·licitud de les empreses del sector oleícola o dels organismes oficials.
  
c) Participar en activitats de divulgació i promoció de l'oli d'oliva i, en particular, de l'oli d'oliva verge extra.
  
d) Formar degustadors.
  
e) Les altres funcions que se li encomanen reglamentàriament pel que fa a la valoració tècnica dels olis d'oliva.
  
Article 4
  
1. La consellera d'Agricultura, Pesca i Alimentació adoptarà, per al desenvolupament d'aquest decret, el reglament d'organització i funcionament del Panel de Degustadors, en què se'n fixarà la composició, la forma de designació i cessament dels membres i les normes d'actuació necessàries per al compliment correcte de les seues funcions.
  
2. Per al compliment de les funcions dels apartats b), c), d) i, si escau, e) de l'article anterior, el Panel de Degustadors podrà actuar territorialment mitjançant panels provincials de composició reduïda.
  
DISPOSICIÓ ADDICIONAL
  
Primera
  
Els membres del Panel de Degustadors tindran dret a percebre les gratificacions per assistències a què es fa referència en el Decret 24/1997, d'11 de febrer, del Govern Valencià, pel qual s'estableixen les indemnitzacions per raó del servei i gratificacions per serveis extraordinaris. Les quanties de les gratificacions seran les establides com a import màxim per les assistències a tribunals.
  
Segona
  
En el cas de personal al servei de l'administració de la Generalitat Valenciana, aquestes gratificacions només s'atorgaran quan les sessions tinguen lloc fora de l'horari normal de treball.
  
Tercera
  
Les gratificacions per assistències són compatibles amb el dret a percebre dietes i despeses de transport establides en l'esmentat Decret 24/1997, del Govern Valencià, les quals només es pagaran, en el cas dels membres del Panel de Degustadors que no siguen personal al servei de l'administració de la Generalitat Valenciana, per les estades i els trasllats fora del terme municipal on radique el seu domicili.
  
DISPOSICIONS FINALS
  
Primera
  
Els consellers d'Economia, Hisenda i Ocupació i d'Agricultura, Pesca i Alimentació, en l'àmbit de les competències respectives, dictaran les disposicions necessàries per al desenvolupament i l'aplicació de les disposicions d'aquest decret.
  
Segona
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
València, 13 de març de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Ocupació,
  
VICENTE RAMBLA MOMPLET
  
La consellera d'Agricultura, Pesca i Alimentació,


Còpia Permalink ELI